РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/92-17

09.јун 2017. године

Б е о г р а д

З А П И С Н И К

СА СЕДМЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, **08. јуна 2017**. године у Малој сали Дома Народне скупштине са почетком у **10,00 часова**.

Седницом је председавао мр Иван Костић, председник Одбора.

Седници су присуствовали: Миодраг Линта, заменик председника Одбора и чланови: Блажа Кнежевић, Александар Марковић, Александар Чотрић, Владо Бабић, Горан Николић, Марјана Мараш, Љубинко др Ракоњац, Љиљана Михајловић, Владимир Ђурић, Иван др Бауер, Драган Вељковић и Филип Стојановић и заменици чланова: Драган Савкић и проф. др Миладин Шеварлић.

Са седнице оправдано одсутни: Јадранка мр Јовановић, Радослав Милојичић и Дејан Шулкић.

Поред чланова Одбора седници су присуствовали и узели учешће у раду: Ђорђе Милићевић, потпредседник Народне скупштине, мр Владимир Божовић, саветник председника Владе Републике Србије за регионалну сарадњу и односе са верским заједницама, Аца Јовановић, амбасадор, в.д. помоћника Министра спољних послова за конзуларне послове, Слободан Вукчевић, амбасадор, начелник ОСЗ и ЗЈИЕ у Министарству спољних послова, Миодраг Јакшић, председник Матице исељеника и Срба у региону, Радивоје Дабић, бивши председник и члан Матице исељеника и Срба у региону, Вукман Кривокућа, Николина Милатовић Поповић, Растко Јанковић, Олга Милојевић, Владимир Котуровић, Управа за сарадњу с дијаспором и Србима у региону у МСП и др Љиљана Никшић, амбасадор, начелник ОМД у Министарству спољних послова; Представници Срба у региону: Славољуб Аднађ, народни посланик у Румунском парламенту и члан Савеза Срба у Румунији, Огњен Крстић, председник Савеза Срба у Румунији, Љубомир Алексов, народни посланик у Мађарском парламенту и представник Самоуправе Срба у Мађарској, Вера Пејић Сутор, председник Самоуправе Срба у Мађарској, Младен Босић, други заменик председавајућег Представничког дома Парламентарне скупштине БиХ, Момчило Крајишник, председник и чланови Асоцијације „Ствараоци Републике Српске“, Симон Ђуретић, Ј. Космајац и Никола Минић, Сташа Кошарац, Клуб посланика Савеза независних социјалдемократа-СНСД-Милорад Додик у Парламентарној скупштини БиХ, Млађен Цицовић, директор Представништва Републике Српске у Србији, Сандра Радојевић саветник у Амбасади БиХ у Београду, Јакоја Павло Брајовић, председник Удружења „Морача-Розафа“ у Албанији, Момчило Вуксановић, председник Српског националног савјета Црне Горе, Андрија Мандић, председник Нове Српске демократије у Црној Гори и народни посланик у Скупштини Црне Горе, проф. др Јелица Стојановић, председник Матице српске –друштва чланова у Црној Гори, Саша Милошевић, заменик председника СНВ у Хрватској, Миле Хорват, српски посланик у Хрватском Сабору, Драган Црногорац, председник Заједничког већа општина Вуковар, Никола Лунић, председник Српског привредног друштва „Привредник“, Синиша Љубојевић, председник Српског културног друштва „Просвјета“ Загреб, Иван Стоилковић, народни посланик у Собрању Македоније и председник Демократске партије Срба у Македонији, Гордана Јовић Стојковска, председник Националног Савеза Срба у Македонији, Биљана Жикић, потпредседник Националног савета Срба у Словенији, Никола Тодоровић, секретар Националног савета Срба у Словенији, Данило Радуљ, председник Комисије за кадровске и административне послове у Националном савету Срба у Словенији и Александар Јаковљевић, председник Организације српских студената из иностранства (ОССИ).

Седници су присуствовали и Ивана Даковић, српски студент из Подгорице, Медицински факултет БУ, Драшко Савић, српски студент из Требиња, Правни факултет БУ, Дане Чанковић, Удружење грађана „Избор је наш“, Бања Лука, Трифко Ћоровић, главни уредник листа„ Српско коло“ и представници Друштва српских домаћина: Дејан Јевтић, Живота Михајловић, Драгољуб Перишић, Душица Чолић, и Марина Чолић.

Председник Одбора за дијаспору и Србе у Региону мр Иван Костић, отворио је седму седницу и поздравио присутне госте и чланове Одбора. Посебно се захвалио Друштву српских домаћина и UNDP-u, који је подржао одржавање седнице и обавестио присутне да је Славпмир Гвозденовић, почасни председник Савеза Срба у Румунији, упутио писмо подршке свим учесницима седнице Одбора са жељама за срећан и плодотворан рад.

Након констатације да постоји кворум и да постоје услови за рад и одлучивање, предложио је следећи

**Дневни ред**

1. Положај и перспективе Срба у региону
2. Разно

На предлог председника, Одбор је једногласно усвојио предложени дневни ред.

Пре преласка на рад по тачкама дневног реда, Одбор је већином гласова усвојио записник са шесте седнице.

**Ђорђе Милићевић,** потпредседник Народне скупштине је у име Народне скупштине поздравио све присутне и на почетку свог излагања подсетио да је однос државе Србије према Србима који живе изван матице регулисан чланом 13. Устава Републике Србије, у складу са којим Република Србија штити права и интересе својих држављана и развија и унапређује односе Срба који живе у иностранству са матичном државом. Он је рекао да у региону живи скоро два милиона Срба и да брига Републике Србије према својим сународницима, није само уставна и законска обавеза, већ пре свега морална обавеза. Истакао је да ће Народна скупштина у оквиру својих надлежности учинити све, пре свега кроз сарадњу са надлежним државним институцијама и органима указивати на оне сегменте који су за живот и положај српског народа у окружењу важни. Свестан различитих проблема и положаја Срба у земљама региона, указао је на значај везе матичне државе са својим сународницима, која мора да буде јака и нераскидива. Само међусобним поштовањем, уважавањем и континуираном комуникацијом лакше ће се решавати питања и проблеми од значаја и за регион и за матицу, нагласио је Милићевић. На крају свог излагања позвао је присутне на јединство и превазилажење међусобних различитих мишљења, потенцирајући да ће само на тај начин доћи до квалитетнијих и одрживих решења који ће побољшати положај Срба у региону, пре свега када је у питању образовање на матерњем језику, очување и неговање ћириличког писма, културног и етничког, језичког и верског идентитета.

**Мр Владимир Божовић**, саветник председника Владе Републике Србије за регионалну сарадњу и односе са верским заједницама, поздравио је присутне у име доскорашњег председника Владе, а садашњег председника Републике Србије Александра Вучића, као и у своје име и позвао их да 23. јуна 2017. године присуствују свечаној инаугурацији председника Републике. Мр Божовић је на почетку излагања указао на положај и проблеме са којима се сусрећу Срби у државама региона, истичући да је у појединим земљама региона положај Срба све лошији. Он је нагласио да у Црној Гори у органима власти, скоро и да нема Срба, да се врши притисак на језик и ћириличко писмо, напада се Митрополија црногорско-приморска. Божовић је издвојио пример и значај помоћи Владе Републике Србије у изградњи Српске куће у Подгорици, институције која ће да чува српску културу и идентитет, а у циљу заштите српског наслеђа и интереса у Црној Гори. Када је у питању положај Срба у Хрватској, он је истакао да ниједна хрватска Влада није предузела ништа како би се унапредио положај прогнаних и повратника. Навео је проблеме у вези са обновом кућа, враћањем станарског права, остваривањем права на пензију и права штедиша у хрватским банкама. Посебно се осврнуо на проблеме образовања деце на српском језику и указао на недостатак реципроцитета, наводећи права хрватске мањине у Србији и могућности њиховог образовања у Србији. Када је у питању Словенија, Божовић је издвојио као приоритетно питање, решавање статуса Срба у Словенији и нагласио значај образовања кровне организације- Националног савета Срба у Словенији. За Албанију је нагласио да је посебно тешка ситуација и положај Срба у Албанији, нарочито ако се има у виду да су почетком прошлог века укинуте школе на српском језику и брисана српска именена и презимена. Ипак, постоје помаци и заједно са представницима Срба се чине почетни кораци у промени таквог стања, нагласио је Божовић. У Румунији, због малог броја ученика и увођења система финансирања по броју ђака у разредима, постоји проблем у вези са употребом језика и наставе на српском језику, као и гашење српских школа задњих година. За положај Срба у Македонији је истакао да је проблем око уписа деце у школе, јер се српски језик у основним школама губи. Што се тиче присуства Срба у партијама, подељени су према македонским партијама, имају своју која нема довољно финансијских средстава. Положај Срба у Мађарској је углавном добар и Срби остварују висок степен права и слобода, али тренутно су проблеми у финансирању договорених вишегодишњих пројеката, што је посебно важно у области јавног образовања, научног истраживања и култури, нагласио је Божовић.У Федерацији БиХ положај Срба је посебно тежак и постоје проблеми у остваривању готово свих права. За разлику од њих у Републици Српској су везе не само пријатељске и паралелне него су братске и нераскидиве. На крају обраћања, мр Божовић је истакао да срски народ никад није изгубио веру у своју матичну државу и да матица чини све да пружи подршку и разумевање у остваривању права својих суграђана, који живе изван матичне државе.

**Аца Јовановић,** амбасадор, в.д. помоћника Министра спољних послова за конзуларне послове, поздравио је континуитет одржавања редовних конференција Срба из региона. У излагању је истакао да је статус и положај Срба у региону у врху приоритета спољне политике Републике Србије и дипломатских напора, која улаже Министарство спољних послова, уз сарадњу са свим другим државним органима РС који учествују у спровођењу политике према Србима у региону, као и да је стратешки циљ РС мир и стабилност региона. Такође је истакао да Срби у региону треба да имају адекватан однос и да учествују у органима власти, што значи да учешће Срба у политичком животу држава региона подразумева парламентарну заступљеност на националном нивоу, као и представљање у регионалним и локалним скупштинама. Амбасадор Јовановић је посебно нагласио да је Министарство просвете, науке и технолошког развоја у складу са Стратегијом очувања и јачања односа матичне државе и дијаспоре, као и матичне државе и Срба у региону, сачинило Пројекат “Србија за Србе из региона“, којим су обезбеђене стипендије за младе припаднике српске националне заједнице из држава у региону, а све у циљу очувања националног идентитета и приступа образовању за Србе у региону.

**Вукман Кривокућа**, представник Управе за сарадњу с дијаспором и Србима у региону у МСП, позивајући се на Стратегију очувања и јачања матичне државе и дијаспоре и матичне државе и Срба у региону, истакао је, да су приоритетна питања српских заједница у земљама региона: уставно и законско дефинисање правног положаја српског народа, имовинско-правна питања пре свега у Хрватској, Словенији, Црној Гори и Албанији, повраћај имовине, станарских права, обнова имовине, реституција, функционисање међувладиних мешовитих одбора и комисија за националне мањине, очување српског језика, образовање Срба у региону на српском језику, запошљавање припадника српске националне мањине, заштита и обнова споменика и спомен обележја. Сва ова питања, нагласио је Кривокућа, треба да се решавају у координацији свих државних органа Републике Србије.

**Миодраг Линта,** заменик председника Одбора за дијаспору и Србе у региону је на почетку свог излагања подсетио присутне да на простору региона живи око два милиона Срба и да је њихов положај тежак. Најтежи је у Хрватској, Федерацији Босни и Херцеговини, Црној Гори и Албанији, за који је заједнички именитељ системска дискриминација, да је мање тежак, али сложен у Словенији и Македонији, а да је најбољи иако има одређених тешкоћа у Румунији и Мађарској. Посебан акценат је ставио на двоструке стандарде у суђењима за ратне злочине у Хрватској и Босни и Херцеговини, где се инсистира на једној бесмисленој тези од дела међународне заједнице да су Срби агресори и злочинци, а да су Хрвати, Албанци и Бошњаци жртве које су водиле ослободилачке ратове. Све док буду постојали двоструки стандарди , нагласио је Линта, постојаће нестабилност и тензије у региону. Указао је на све приметнију рехабилитацију усташтва и усташке идеологије, као изузетно озбиљан проблем. Подвукао је драстичну разлику између улагања за повратак Бошњака у Републику Српску и улагања за повратак Срба у федерацију БиХ и указао на потребу заједничког ангажовања ради остваривања реципроцитета и једнак однос према повратницима. У вези са положајем Срба у Црној Гори истакао је да само договор легитимних представника црногорског и српског народа, посебно у вези питања која се односе на језик, писмо, химну, грб, али и односе према КиМ, Русији и НАТО могу бити темељ трајног мира и стабилности.

**Председник Одбора мр Иван Костић** је истакао да је ово прва седница овог формата од 2013. године, која је окупила оволики број еминентних представника српске заједнице и изразио наду о потреби одржавања оваквог скупа једном годишње. Потом је упознао присутне са активностима Одбора за дијаспору и Србе у региону, као и активностима које предузима у сарадњи са другим државним институцијама и српском академском заједницом у циљу побољшања положаја Срба у региону. Председавајући је рекао да постоји доста позитивних примера да је Влада Републике Србије урадила нешто конкретно по питању положаја српског народа, као и чињеница да је Влада исфинансирала оснивање Српског информативноги и културног центра у Подгорици. Он је истакао данашњу конкретну иницијативу да се такав српски културни центар оснује у сваком главном граду држава из региона. То ће бити конкретан доказ да будућа српска влада мисли конкретно нешто о нашим људима, нагласио је Костић. Он је рекао да постоји изузетно широк простор да се стање и положај Срба у региону поправи. По Закону о дијаспори и Србима у региону постоји могућност да се поново ревитализује Савет за односе са Србима у региону, којим председава председник Републике Србије. Председавајући је на крају излагања подсетио на могућност за предлагање и усвајање Декларације о страдању Срба у 20. веку и Декларације о заштити права српског народа у региону.

**Проф. др Јелица Стојановић, председник Матице српске –друштва чланова у Црној Гори** у свом излагању указала је на дискриминацију Срба у Црној Гори, која се огледа пре свега у заступљености Срба у државним структурама и органима, а најизраженија је у употреби српског језика и ћирилице, која је вековно писмо у Црној Гори. С тим у вези је логична последица смањањења броја Срба између два пописа, као и оних који су се определили за српски језик. Присутне је такође информисала о значају опстанка Матице српске, која окупља велики интелектуални потенцијал, који својим научним и стручним потенцијалом учествују у очувању српског националног идентитета у Црној Гори.

**Младен Босић,** други заменик председавајућег Представничког дома Парламентарне скупштине БиХ, истакао је значај одржавања оваквих седница у смислу слања политичких порука јавности и срединама из којих долазе. У свом излагању указао је на разлике у положају Срба у Републици Српској, где постоје системи заштите од мајоризације и Федерације БиХ, где је питање Срба тешко и специфично питање. Иако се кроз одређене механизме штите од прегласавања и имају право вета за одређена питања и спречавање доношења одлука, које нису у интересу српског народа, све указује на ревизију Дејтонског споразума, и да Срби иако у Федерацији имају статус конститутивног народа, немају права ни као национална мањина. Посебно је указао на значај економског повезивања и захвалио се Републици Србији у напорима које чини за побољшање положаја Срба ван граница Србије.

**Сташа Кошарац,** Клуб посланика Савеза независних социјалдемократа-СНСД-Милорад Додик у Парламентарној скупштини БиХ, је у свом излагању нагласио да је положај Срба у Федерацији БиХ изузетно лош, потенцирајући активности које предузима Бакир Изетбеговић, пре свега подношењем захтева Међународном суду правде за ревизију пресуде по тужби БиХ против Србије за агресију и геноцид, као и пристрасно деловање високог представника Уједињених нација, који Србе означава као виновнике свих проблема у Босни и Херцеговини. Даље, у свом излагању изнео је низ предлога значајних за што јаче повезивање Републике Српске и матице Србије. Кошарац је предложио да Народна скупштина једном годишње разматра Информацију о имплементацији Општег оквирног споразума за мир у БиХ, као и да размотри периодични извештај високог представника међународне заједнице у БиХ, а да закључно у вези с тим извештајима путем сталног дипломатског представника Републике Србије обавести Савет безбедности УН.

**Андрија Мандић,** председник Нове Српске демократије у Црној Гори и народни посланик у Скупштини Црне Горе, на почетку свог излагања захвалио се Влади РС и премијеру Александру Вучићу на финансирању пројекта „Српска кућа“ у Црној Гори, у којој ће бити смештен Српски културни центар, што представља преломну тачку у очувању и одбрани националног идентитета. Мандић је истакао да се у ЦГ врши притисак, који владајућа већина врши на преставнике Срба да уђу у Владу Црне Горе. Он је рекао да је НСД као најјача опозициона странка, на чијем је челу, имала понуде од Мила Ђукановића да буде у власти и да су понуду одбијали из разлога што би на тај начин заједнички водили антисрпску политику и били део пројекта против српског националног интереса. Услов за улазак у Владу ЦГ био је да поделимо све њихове спољно-политичке приоритете, да станемо заједнички иза Косова државе, да заједнички станемо иза санкција Русији, да заједнички станемо иза гласања за улазак Косова у УНЕСКО, да на спољно политичком плану наш стратешки партнер не буде Србија, него Албанија и Хрватска, што је за нас неприхватљиво, нагласио је Мандић. На крају излагања истакао значај стратешког договора представника Срба у Црној Гори о заједничком раду, чији су резултати уз помоћ Владе Републике већ видљиви.

**Иван Стоилковић**, народни посланик у Собрању Македоније и председник Демократске партије Срба у Македонији на почетку свог излагања изнео је податак да постоји тендеција раста, учешћа Срба у јавној и државној администрацији, за трећину у односу на 2011. години. Изнео је ставове у вези са „Тиранском платформом“, за коју сматра да је озбиљна подршка пројекту „велика Албанија“. Он је рекао да стварање доброг простора за сарадњу између Србије и Македоније не одговара некима у Македонији , као и некима из међународне заједнице, који покушавају да спрече сарадњу и на тај начин спрече и Српски политички покрет у Македонији, који назадује, уместо да напредује. Стоилковић је истакао потребу да у наредним потезима треба да се очува коректан и конструктиван однос Македонаца, пре свега како би наши суграђани на адекватан начин могли остваре утицај у Македонији, да ли преко Демократске партије Срба или преко неког другог. Пријатељство једноставно је разумевање које је произашло из ове кризе у отварање даљег простора за политичке и све друге активности Србије на простору Македоније, нагласио је Стоилковић.

**Миле Хорват**, српски посланик у Хрватском Сабору, један од тројице заступника Самосталне демократске српске странке у Хрватском Сабору, захвалио се званичницима Републике Србије, на подршци и разумевању. Подсетио је на излагање заменика прдседника Одбора Миодрага Линте, који је изнео горуће проблеме Срба у Хрватској и навео пројекте, који су главна активност представника Срба у Хрватској у задњих двадесет година и престављају константу. То се пре свега односи на покушај враћања људи да живе тамо где су радили, обнављање стамбених јединица, повраћај станарског права, уређење инфраструктуре у крајевима где живе Срби, активирање оптужница против Срба, питање употребе језика и писма, образовање на српском језику, не поштовање законских прописа и низ других нерешених питања. Посебно је издвојио негативне ефекте измена хрватског Закона о пребивалишту, којим је 67 хиљада Срба остало без пребивалишта и без докумената. У Хрватској постоји још увек негде око 500 активних оптужница за ратне злочине у фиокама хрватског правосуђа и питање је времена када ће се који случај и по којој потреби извадити и активирати, рекао је Хорват. Што се тиче информисања националних мањина у Републици Хрватској, он је рекао да се свело на две емисије, тако да ми имамо укупно два сата годишње на ХРТ-у. Хорват је по питању образовања истакао да Срби, нарочито у источној Славонији ( у четири, пет општина) треба да се користе својим законским правом и траже да се оснивачка права над основним школама пребаци са регионалне самоуправе, дакле са жупанија на општине, тако да општине у којима Срби имају политичку власт, тј. након локалних избора у 14 општина у Републици Хрватској сами будемо оснивачи тих основних школа и сами сносимо трошкове за те школе. Међутим, већ две и по године траје борба за остваривање законских права, јер одређене жупаније, конкретно Вуковарско-сремска не испуњава своје законске обавезе, нагласио је Хорват.

**Славољуб Аднађ**, народни посланик у Румунском парламенту и члан Савеза Срба у Румунији, истакао да Срби у Румунији углавном уживају сва права и изразио захвалност румунској држави на пружању финансијске подршке, која им омогућава очување културног и националног идентитета и опстанка као заједнице. Такође се захвалио Републици Србији на помоћи у очувању националног и културног идентитета.

**Љубомир Алексов,** народни посланик у Мађарском парламенту и представник Самоуправе Срба у Мађарској, се захвалио на позиву и подржао одржавање оваквих регионалних конференција. На почетку свог излагања истакао је, да за разлику од деведесетих година Срби у Мађарској су задовољни третманом од стране мађарске државе. Нагласио је да Самоуправа Срба у Мађарској, као кровна организација заступа интересе Српске заједнице пред мађарским органима и да су резултати веома видљиви. Напоменуо је да су улагањем Мађарске владе у односу на 2014. годину повећали буџет за 200%, што им омогућава да тренутно без неких материјалних проблема сигурно и планирано функционишу.

**Момчило Крајишник**, председник Асоцијације „Ствараоци Републике Српске“, истакао је значај одржавања оваквог окупљања Срба из региона, напоменувши значај претходно одржаних Конференција у Мађарској, Црној Гори и Републици Српској. Изнео је низ предлога чији иницијатор би требало да буде Република Србија, а њиховом реализацијом би се знатно допринело учвшћивању и неговању српског националног и културног идентитета.

**Момчило Вуксановић,** председник Српског националног савјета Црне Горе се захалио на позиву и изразио задовољство великом одзиву сународника из региона.У вези са положајем Срба у у Црној Гори изразио је незадовољство односом црногорских власти према српској заједници. Он је нагласио да Срби немају нити конститутивни статус, нити статус мањинског народа, јер статус мањинског народа никада нисмо прихватили. Вуксановић је рекао да је атмосфера међу Србима у Црној Гори знатно боља, знатно здравија и да је неопходно заједничко залагање на очувању посебности и српског идентитета на простору Црне Горе. Такође је предложио да Република Србија издваја већа средства за Србе у региону, као и да изједначи положај Срба из Црне Горе са грађанима Србије у погледу лечења и запошљавања, како је то већ урадило Министарство просвете у сегменту образовања.

**Саша Милошевић,** заменик председника СНВ у Хрватској је информисао присутне о тренутним односима Хрватске и Србије и о утицају таквих односа на Србе у Хрватској. Као битан услов за приближавање и помирење што би знатно утицало на побољшање њиховог положаја, сматра снажан утицај међународне заједнице и нормализацију, односно побољшање односа двеју држава.

Он је истакао да је до пре две године односе двеју земаља омеђивала ратна прошлост и низ нерешених питања и узајамних замерања. У задње две године снажно их их боји блокада Хрватске према Србији, према њеном путу у европске интеграције. Томе се није могла супроставити ни декларација коју су председница Хрватске и бивши премијер, садашњи председник Србије потписали у Војводини. Милошевић је у даљем излагању рекао да Србија већ неко време има стабилну власт , док се у Хрватској у задње две године дешава сасвим супротно. Он је нагласио да је потребно потпуно ресетовање односа Хрватске и Србије, да се превазиђу замерке, да се призна оно што је легитимно и успостави коректност у дефинисању тела која решавају наше спорове и наше проблеме, који су циљеви наших преговора, које су методе, рокови, буџети, људи, институције. До таквих конкретних ствари Хрватска и Србија никада нису стигле. У том смислу истакао је потребу да се кроз два нивоа реагује: кроз формални, тј. службени и политички кроз процес приближавања и помирења.

**Драган Црногорац,** председник Заједничког већа општина Вуковар је у свом излагању говорио о тешком положају Срба у Хрватској, које је додатно оптерећено континуираним допунама спискова Срба, који су наводно починили злочине у Хрватској. У том смислу затражио је помоћ Србије за надокнаду у пружању адвокатске помоћи тим људима. С друге стране, наведени спискови представљају разлог због чега се избегли Срби тешко одлучују на повратак у Хрватску. Црногорац је рекао да постоје велики проблеми због чега је положај Срба у Хрватској тежак и издвојио: статусно питање, држављанство, личне документе, пребивалиште, посебно истичући негативне ефекте ступања на снагу Закона о пребивалишту када је око 67.000 Срба изгубило пребивалиште у Републици Хрватској. Он је додао и проблеме везане за пензије које су нерешене, непризнат радни стаж и жеља за асимилацијом Срба у Хрватској. С тим у вези је нагласио важност очувања српског идентитета. У даљем излагању Црногорац је подсетио права и положај Хрвата у Републици Србији, при чему је нагласио да не постоји реципроцитет у примени права и да Република Србија у односу на Хрватску много више доприноси на изједначавању положаја Хрвата са грађанима Србије. У том смислу износећи проблеме са којима се сусрећу у свакодневном животу, истакао потребу за већи утицај Србије, као матичне државе свих Срба који живе ван њених граница.

**Павле Јакоја Брајовић**, председник Удружења „Морача-Розафа“ у Албанији у свом обраћању нагласио је да је на претходним конференцијама на тему положаја и перспективе Срба у региону детаљно говорио о положају Срба у Албанији и како је рекао ову прилику користи посебно да би замолио за помоћ Владе Републике Србије при доношењу закона којима се регулише положај мањина у Албанији, као и за помоћ Одбора, Министарства спољних послова и Министарства културе у вези са одобравањем средстава за пројекте који се односе на учење и употребу српског језика у Албанији.

**Никола Тодоровић,** секретар Националног савета Срба у Словенији је у име Националног савета Срба у Словенији и у име председника НСС у Словенији мр Рајића поздравио присутне. Као приоритет решавања свих питања која се односе на Србе у Словенији акцентовао је питање решавање статуса Срба у овој држави. Тодоровић је информисао присутне да је Национални савет Срба приступио изради Стратегије за очување и унапређење националног идентитета српске заједнице у Словенији и унапређењу односа између српске заједнице и институција Републике Словеније и институција Републике Србије и Републике Српске. Он је рекао да је у Стратегији констатовано да се наши проблеми не могу решити без политике или приближавања некој политичкој опцији, а која би била спремна да артикулише српске интересе у домицилној држави, док представници институција матичне државе треба да буду од помоћи тако што ће увек подсећати на нерешена питања наше заједнице. На основу искуства , рекао је Тодоровић, утврдили смо да смо политички хетероген народ и да нас није могуће окупити око једне политичке опције, без обзира на лидерство или програмска опредељења, због чега национална странка, оцењујемо, није решење, јер никада сами нећемо моћи прећи изборни праг, истакао је Тодоровић.

**Гордана Јовић Стојковска,** председник Националног Савеза Срба у Македонији истакла је да Срби у Македонији немају проблема са Македонцима, где на основу анализа неких анкетних група у 80% случајева Македонци Србе сматрају себи најближим. Нагласила је да је проблем што политика удовољава Албанцима, жртвујући при том Србе. У свом излагању навела је проблеме са којима се сусрећу у области образовања, вероисповести, организовања културних активности, информисања на српском језику, нерегуларностима приликом пописа становништва и другим. Очекује помоћ у оквирима односа двеју држава да се наведени проблеми решавају.

У наставку седнице учествовали и **Огњен Крстић**, председник Савеза Срба у Румунији,који је упутио позив да се следећа Конференција о положају и перспективи Срба у региону одржи у Темишвару, **Синиша Љубојевић,** председник Српског културног друштва „Просвјета“ Загреб и **Никола Лунић,** председник Српског привредног друштва „Привредник“ из Загреба.

Председник Одбора је након завршетка дискусије предложио да се на следећој седници Одбора на основу изнетих предлога, запажања и сугестија током излагања свих учесника, дефинишу и усвоје закључци који ће бити прослеђени свим учесницима, а надлежним државним институцијама и органима Републике Србије предлози у складу са закључцима за предузимање одговарајућих корака.

По тачки „Разно“ није било пријављених за реч.

На крају седнице председавајући се захвалио присутнима и закључио седницу.

Седница је завршена у 15,00 часова.

Обрађен тонски снимак је саставни део овог записника.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић мр Иван Костић